Kaupunginvaltuusto 18.3.2024

ALOITE TURUN KAUPUNKISEUDUN KUNTAYHTYMÄÄN LIITTYMISESTÄ

Turun ydinkaupunkiseudun kunnat (Turku, Kaarina, Lieto, Naantali, Raisio ja Rusko) perustivat Turun kaupunkiseudun kuntayhtymän vuonna 2022.

*Turun kaupunkiseudun strategisena visiona on olla kestävästi kasvava, kiinnostava ja innostava kansainvälisesti tunnettu kaupunkiseutu, jonka vahvuuksia ovat korkea osaamistaso, ainutlaatuinen historia, merellisyys, nopeat liikenneyhteydet ja sujuvat arjen palvelut.*

*Seutustrategian 2024–2026 tavoitteet ovat:*

1. *Kestävä kasvu ja hyvä elämänlaatu*
2. *Saavutettava kaupunkiseutu*
3. *Korkea osaaminen ja työvoiman saatavuus*
4. *Vaikuttava seutuyhteystyö*
5. Kestävän kasvun ja hyvän elämänlaadun osalta strategiassa todetaan, että *Turun kaupunkiseudun elinvoiman, vetovoiman ja pitovoiman kehittäminen vaatii monipuolista kuntien välistä yhteistyötä. Seudun elinvoimaa vahvistava elinkeinopoliittinen yhteistyö on organisoitu Turku Science Park Oy:n ja Turun Seudun Kehitys Oy:n tehtäväksi. Kuntayhtymä tekee yhteistyötä näiden organisaatioiden kanssa ja keskittyy omassa toiminnassaan erityisesti kaupunkiseudun veto- ja pitovoimaa vahvistaviin toimenpiteisiin.*

*Kaupunkiseudun veto- ja pitovoimaa lisääviä tekijöitä ovat hyvät arjen palvelut, sujuvat liikenneyhteydet, elinympäristön viihtyisyys ja sellaiset erityispiirteet, jotka erottavat Turun kaupunkiseudun muista kaupunkiseuduista.*

*Turun kaupunkiseudun kunnille Itämeren suojelu on tärkeää, jotta saariston ja rannikon ainutlaatuiset luontokohteet säilyvät myös tuleville sukupolville.*

1. Saavutettavan kaupunkiseudun osalta todetaan, että Turun seutu on osa *Etelä-Suomen kasvukolmioita, jonka alueella asuu yli puolet suomalaisista ja tuotetaan yli puolet bruttokansantuotteesta.*

 *Jäsenkuntien yhteinen edunvalvonta yksi Turun kaupunkiseudun kuntayhtymän perustehtävistä.*

1. Korkea osaaminen ja työvoimansaatavuus. Strategiassa todetaan mm., että *osaavan työvoiman saatavuus on avainkysymys työssäkäyntialueiden välisessä kansallisessa ja kansainvälisessä kilpailussa.*

*Työllisyyden hoitoon ja työvoiman saatavuuteen vaikuttaa strategiakauden aikana voimaan astuva työllisyyspalveluiden uudistus. Kuntapohjaisia työllisyyspalveluita järjestettäessä voidaan aiempaa paremmin huomioida työllisyyspalveluiden yhteiset rajapinnat kunnallisten elinkeinopalveluiden ja ammatillisen koulutuksen kanssa.*

1. Vaikuttava seutuyhteistyö. *Turun kaupunkiseudun seutuyhteistyön periaatteita ovat* mm.:

*Kuntien välisen luottamuksen vahvistaminen. Seutuyhteistyön tavoitteena on tunnistaa ja hyödyntää synergioita, ei lisätä byrokratiaa tai turhia* *hallinnon tasoja. Seutuyhteistyössä osataan olla ylpeitä yhteisestä tekemisestä ja seudusta. Edunvalvonnassa yhteinen ääni kantaa kauemmaksi*.

Seutustrategiassa 2024–2026 on hyvin kirjattu tavoitteita, jotka ovat pitkälti yhteneviä oman kaupunkimme strategian ja tavoitteiden kanssa. Seutustrategian toimenpiteissä 4.2. on kirjattu: *Strategiakauden jälkipuolella arvioidaan kuntayhtymän jäsenpohjan ajantasaisuus ja mahdolliset muutostarpeet*.

Me allekirjoittaneet ehdotamme, että Parainen käynnistää valmistelut ja neuvottelut kuntayhtymän jäsenkuntien kanssa, jotta Parainen voi liittyä kuntayhtymän jäseneksi sen ottaessa uusia jäseniä. Toivomme, että kaupunginhallitus nimeää kaupunginjohtaja Tom Simolan aloitteen vastuuvalmistelijaksi.

Tekstin kursivoidut siniset osuudet ovat suoria lainauksia Turun kaupunkiseudun kuntayhtymän seutustrategiasta 2024–2026.

Allekirjoitukset

 Kokoomuksen valtuustoryhmä